Hallitus käsittelee huomenna torstaina valtioneuvoston istunnossaan Opetushallituksen pääjohtajan valintaa. Kokoomuslaisen opetus- ja kulttuuriministeri Sanni Grahn-Laasosen odotetaan esittävän tehtävään kokoomuslaista valtiosihteeriä Olli-Pekka Heinosta.

Eduskunnasta tavoitettu kokoomuksen puheenjohtaja Petteri Orpo tukee Heinosen valintaa. Heinonen toimii tällä hetkellä kokoomuksen hallitusryhmän valtiosihteerinä.

– Olli-Pekka Heinonen on hyvin vahva ehdokas Opetushallitukseen. Hyvin luontainen valinta olisi hänen taustansa ja osaamisensa huomioon ottaen, Orpo kehuu.

Joonas Turunen loikkasi Mehiläiseen

Orpon toisen kärkiavustajan, kokoomuksen miinisteriryhmän erityisavustajan Joonas Turusen kerrottiin tänään siirtyvän terveysyritys Mehiläisen kehityspäälliköksi.

Muutokset avustajakunnassa tarjoavat tuoreelle kokoomusjohtajalle mahdollisuuden uuden esikunnan rakentamiseen. Sekä Heinonen että Turunen kuuluivat jo Orpon edeltäjän Alexander Stubbin avustajakuntaan.

– Olen ollut tosi kiitollinen siitä, että näillä kokeneilla Olli-Pekalla ja Joonaksella on olut mahdollisuus olla laittamassa matkaan tätä uutta vaihdetta, mutta tästä mennään eteenpäin, Orpo toteaa.